B4-0244, 0245, 0260, 0309, 0310 και 0311/99

Ψήφισμα σχετικά με τα τραπεζικά έξοδα μετά την καθιέρωση του ευρώ

Το Ευρωπαϊκό Κοινοβούλιο,

- έχοντας υπόψη το ψήφισμά του, της 13ης Ιανουαρίου 1998, σχετικά με το ευρώ και τον καταναλωτή ((ΕΕ C 34 της 2.2.1998, σελ. 38))

- έχοντας υπόψη το ψήφισμά του, της 10ης Μαρτίου 1998, σχετικά με τα πρακτικά ζητήματα της καθιέρωσης του ευρώ ((EE C 104 της 6.4.1998, σελ. 69.)),

- έχοντας υπόψη τη σύσταση της Επιτροπής 98/286/ΕΚ, της 23ης Απριλίου 1998, σχετικά με τα τραπεζικά έξοδα για μετατροπές σε ευρώ ((ΕΕ L 130 της 1.5.1998, σελ. 22)),

- έχοντας υπόψη τη δημόσια ακρόαση της 16ης Φεβρουαρίου 1999 στην Υποεπιτροπή Νομισματικών Θεμάτων,

A. λαμβάνοντας υπόψη ότι ένα από τα σημαντικότερα επιχειρήματα που χρησιμοποιήθηκαν προκειμένου να πεισθούν οι ευρωπαίοι πολίτες για τα οφέλη του ενιαίου νομίσματος ήταν ότι το ευρώ θα μειώσει τις επιβαρύνσεις των ταξιδιωτών και των επιχειρήσεων που δραστηριοποιούνται στο διαμεθοριακό εμπόριο,

Β. λαμβάνοντας υπόψη ότι η κατάργηση των κινδύνων απο τις συναλλαγματικές μετατροπές μεταξύ των νομισμάτων των κρατών μελών που συμμετέχουν στη ζώνη του ευρώ θα έπρεπε να έχει ως αποτέλεσμα τη μείωση του κόστους που σχετίζεται με τις πράξεις μετατροπής μεταξύ των νομισμάτων αυτών,

Γ. λαμβάνοντας υπόψη ότι παρά το γεγονός αυτό οι επιβαρύνσεις για τις συναλλαγματικές μετατροπές νομισμάτων της περιοχής του ευρώ παραμένουν υψηλές, όπως και οι τραπεζικές επιβαρύνσεις για τις διαμεθοριακές μεταφορές χρημάτων,

Δ. έχοντας υπόψη την εύλογη ανησυχία των οικονομικών παραγόντων και ιδιαίτερα των καταναλωτών και των μικρομεσαίων επιχειρήσεων που είναι και οι πλέον ευάλωτες στις βραχυπρόθεσμες εμπορικές συναλλαγές και συγκεκριμένα στις άμεσες σχέσεις τους με τους Ευρωπαίους πελάτες τους,

Ε. λαμβάνοντας υπόψη ότι το Κοινοβούλιο έχει επανειλημμένα εκφράσει την άποψη ότι οι υποχρεωτικές μετατροπές μεταξύ εθνικών νομισμάτων και ευρώ θα πρέπει να είναι δωρεάν και πως οποιαδήποτε χρέωση για πράξεις μετατροπής μεταξύ νομισμάτων της ζώνης του ευρώ θα πρέπει να είναι απολύτως διαφανής,

ΣΤ. λαμβάνοντας υπόψη ότι η Επιτροπή έχει θέσει ως προθεσμία την 31η Μαρτίου 1999 έως την οποία ο τραπεζικός και χρηματοπιστωτικός τομέας υποχρεούται να εξασφαλίσει την πλήρη διαφάνεια των τραπεζικών επιβαρύνσεων,

Ζ. λαμβάνοντας υπόψη ότι, στο φως της σύστασης της Επιτροπής, δεν θεωρήθηκε αναγκαία η κατάρτιση κώδικα συμπεριφοράς για τον τραπεζικό και χρηματοπιστωτικό τομέα,

Η. λαμβάνοντας υπόψη ότι η ΓΔ IV της Επιτροπής έχει αναλάβει δράση προκειμένου να ανακαλύψει κατά πόσον υπήρξε συμπαιγνία μεταξύ ευρωπαϊκών τραπεζών όσον αφορά τις επιβαρύνσεις στις συναλλαγές σε ευρώ,

Θ. λαμβάνοντας υπόψη ότι η οδηγία για τις διαμεθοριακές μεταφορές πιστώσεων δεν υλοποιήθηκε, σύμφωνα με τα υπεσχημένα, εγκαίρως από τον κλάδο,

1. εκφράζει την ανησυχία του για τη μη μείωση των τραπεζικών εξόδων για πράξεις μετατροπής μεταξύ νομισμάτων της ζώνης του ευρώ, περιλαμβανομένων και εκείνων που αφορούν διασυνοριακές πληρωμές[semigr ]

2. καλεί την Επιτροπή να επιβλέπει συνεχώς, να αξιολογεί και να δημοσιεύει τις προμήθειες που χρεώνουν οι τράπεζες και τα χρηματοπιστωτικά ιδρύματα, υπό το φώς των όσων προβλέπει στη σύστασή της 98/286/ΕΚ, για τις συναλλαγές που καλύπτονται από τη σύσταση αυτή[semigr ]

3. υπογραμμίζει ότι τα στοιχεία αυτά πρέπει να λαμβάνουν υπόψη τις αλλαγές στη δομή των τραπεζικών επιβαρύνσεων και πρέπει να επιτρέπουν άμεσες συγκρίσεις μεταξύ του κόστους μετατροπής πριν και μετά την εισαγωγή του ευρώ, έτσι ώστε να μεγιστοποιηθεί η διαφάνεια[semigr ]

4. καλεί τον τραπεζικό και χρηματοπιστωτικό τομέα να θεσπίσει κώδικα συμπεριφοράς έτσι ώστε να εξασφαλίσει ότι ακολουθούνται οι διατάξεις της σύστασης της Επιτροπής[semigr ]

5. συμφωνεί με την προθεσμία την οποία έθεσε η Επιτροπή στον τραπεζικό και χρηματοπιστωτικό τομέα για τη διασφάλιση της πλήρους διαφάνειας όσον αφορά τα τραπεζικά έξοδα και τη μείωση των εξόδων αυτών, τόσο για πράξεις μετατροπής όσο και για διασυνοριακές μεταφορές πιστώσεων[semigr ]

6. πιστεύει ότι, εάν δεν υπάρξουν αποτελέσματα μέχρι την ημερομηνία αυτή, θα πρέπει να εξετασθεί η έγκριση δεσμευτικών νομοθετημάτων, ώστε να εξασφαλισθεί ότι οι καταναλωτές αποκομίζουν τα πλήρη οφέλη από την ευρωπαϊκή νομισματική ένωση, χωρίς άλλη καθυστέρηση[semigr ]

7. εκφράζει την ανησυχία του διότι η ενέργεια της ΓΔ IV έχει στόχο μικρό μόνον αριθμό τραπεζών και ζητεί από την Επιτροπή να ευρύνει το πεδίο εφαρμογής της δράσης αυτής[semigr ]

8. ζητεί να υλοποιηθεί από τον κλάδο η οδηγία για τις διαμεθοριακές μεταφορές πιστώσεων το ταχύτερο δυνατό και καλεί την Επιτροπή να εφαρμόσει αυστηρότατη παρακολούθηση της μεταφοράς και υλοποίησης της οδηγίας αυτής, αμέσως μόλις τεθεί επισήμως σε ισχύ[semigr ]

9. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.